
			1. NA COVA DAS CHOIAS 

			É noite pecha na Pobra do Brollón. O ceo está cuberto e a lúa anda desaparecida. Nin rastro dela.

			Envoltos nesa escuridade mesta, os ollos curiosos dunha pastora que vai camiñando miran cara á entrada da Cova das Choias, situada na parroquia de Biduedo, nunha parede altísima do val do río Cabe.

			Vai friaxe, mais unhas peles de animal que fan que asemelle unha osa, resgárdana da baixa temperatura. 

			A pastora alasa. Detense un anaco para recuperar o alento. Acaba de subir por unha corredoira moi costenta. 

			Unha estraña luz inunda o enorme oco que permite a entrada á cova. A mesma luz que ela albiscara desde a Casa da Ferrería, un grupo de vivendas no fondo do val. No seu día houbera alí unha ferrería que aproveitaba o ferro da Cova das Choias e mais o carbón vexetal dos abundantes castiñeiros da contorna.

			Por iso a pastora subiu ata alí. Por esa estraña luz.

			Estaba farta de que ás veces algúns irrespectuosos acampasen dentro da cova e a deixasen toda lixada.

			A pastora está namorada desta alfaia escavada na roca: unha cova onde viven uns paxariños, as choias de peteiro vermello, que lle dan nome á cavidade. Ademais, a cova está adornada por un musgo fosforescente que escintila nunhas determinadas condicións de escuridade e humidade. 

			Todo un espectáculo natural do cal ela goza sempre que pode. 

			De súpeto, óese algo que resoa dentro da cova: 

			UUUUUUUUMMM!

			Parece unha voz, unha voz profunda e misteriosa, e non os berros duns lampantíns desconsiderados que veñan de troula.

			Volve resoar: 

			A pastora decide ir pescudar, con toda a cautela do mundo, o que está a pasar dentro da cavidade. Achégase nos bicos dos pés á entrada, de case uns trinta metros de alto. E logo volve deterse. Afina o oído para intentar adiviñar desde que parte exacta da cova provén aquela voz. 

			Debuxa mentalmente o plano da cova: as cavidades naturais forman tres niveis de máis de douscentos metros de percorrido, con diversas galerías sen saída. Tamén hai varias galerías artificiais feitas para a extracción do ferro. Un pequeno labirinto, en definitiva, que ela coñece coma a palma da man.

			—VOU SER O DONO DO ESPÍRITO DO ENTROIDO E, DE PASO, ACABAREI DUNHA VEZ POR TODAS COAS FORMIG4S!!!! —oe claramente a pastora.

			Trátase da mesma voz de antes, sen dúbida.

			Os seus ollos son dous signos de interrogación e tamén de exclamación. Non entende nada de nada.

			Vai entrando. A luz alaranxada parece ir a máis, e contrasta coa cor vermella ferruxenta que impregna algunhas partes das paredes. 

			Tras avanzar uns cincuenta metros, a pastora comeza a escoitar un son de pequenas eclosións.

			Flop! Flop! Flop! Flop!

			Aos poucos aquel son vai a máis. Faise máis repetitivo, cada vez máis e máis.

			Moitas choias e aínda máis morcegos voan, freneticamente, por riba da cabeza da pastora. Saen da cova coma se os perseguise alguén. 

			O son aseméllase ao que fan os flocos de millo cando se abren nunha tixola ao lume.

			Aquilo vólvese enxordecedor. Non hai quen o ature.

			A pastora saca un pouco de la virxe dun dos petos e fai unhas boliñas para tapar os oídos. Aquel son non a vai deter. Emprende de novo a marcha, decidida a chegar ata o final.

			Flop! Flop! Flop! Flop!

			Déitase boca abaixo no chan. Avanza reptando para pasar o máis desapercibida posible e que ninguén que estivese á espreita puidese descubrila. 

			Ela non ten medo. Que estea sorprendida non quere dicir que estea amedrentada.

			A luz laranxa é cada vez máis intensa, pero como a pastora vai a rentes do chan e o seu disfrace é castaño queda ben disimulada.

			Flop! Flop! Flop! Flop!

			Por fin, cando está a piques de chegar a unha das cavidades máis profundas, cesan os estoupidos. 

			Daquela, a voz de antes fala poderosa:

			—SODES O MEU EXÉRCITO!!!!! E EU, O DOUTOR Paumao, SON O VOSO SEÑOR!!!

			A pastora levanta a vista e non acaba de crer o que ve. 

			—E NÓS OS TEUS SERVOS!!!! —berran centos e centos de sombras. 

			Neses momentos ela non alcanza a distinguir de que seres se trata.

			—EN MARCHA, LOGO!!! —ordena a voz—. OS TEMPOS SON CHEGADOS!!! 

			HA, HA, HA, HA, HA, HA!!!

			—OS TEUS DESEXOS SON ORDES, SEÑOR!!!! —responden a un tempo as sombras. 

			A pastora asiste a aquela escena con expectación. E, de repente, cando empezan a ir cara a onde está ela, as sombras deixan de ser tal e toman forma.

			Unha forma, ou mellor dito, multitude de formas precisas que a pastora identifica ao instante.

			—PANTALLAS, CIGARRÓNS, FELOS, TROITEIROS, XENERAIS, BOTEIROS, PELIQUEIROS, FOLIÓNS, MADAMAS, VELLARÓNS, VOLANTES, VERGALLEIROS, IRRIOS, GALÁNS, MERDEIROS, CHOQUEIROS! —di para si—. Aquí están todos!

			HA, HA, HA, HA, HA!!!

			As gargalladas e aquel exército de personaxes do ENTROIDO saído das entrañas da roca aproxímanse á pastora. Ela decátase de que se queda alí van descubrila. 

			Silandeira e rápida coma un lóstrego, lisca cun aceno de abraio na faciana. 

			A noite sen lúa recíbea na entrada da Cova da Choias e, con paso decidido, a pastora disfrazada de osa encamíñase cara ao fondo do val, baixo a atenta mirada dos vellos castiñeiros. 

		

	
		
			[image: ]

		

	
		
			2. TÉ DE ALECRÍN

			A primeira hora da noite do día seguinte, a furgoneta das FORMIG4S está aparcada a carón da confluencia dos ríos Ulla e Sar.

			Aínda que por fóra aparenta ser unha furgoneta normal e corrente, por dentro a cousa cambia. É o cuartel xeral desta brigada especial e combina, froito da aplicación da tecnoloxía punta, un medio de transporte para desprazarse con facilidade onde faga falta, unha casa con todas as comodidades imaxinables e o máis moderno laboratorio, alimentado con placas fotovoltaicas.

			No lugar onde se unen os dous cursos fluviais para axudar a conformar a ría de Arousa, respírase tranquilidade a esa hora. 

			FORMOS4 e FORM4IL están no interior do vehículo, coa mirada pendente da pantalla do ordenador.

			—Sabes unha cousa? —estalle a dicir a xefa dos FORMIG4S ao informático da brigada—. Gústame que sempre esteas a argallar novos trebellos tecnolóxicos. Os teus inventos son de grande axuda para solucionar as nosas espiñentas pescudas.

			FORM4IL sorrí pero non di nada. Está ao seu, analizando unha táboa numérica complexa que só el é capaz de descifrar.

			FORX4N e FORNEL4 están sentados no exterior, tomando devagar un té de alecrín, a flor do toxo. Encántalles o seu sabor. 

			Mentres beben aos grolos, falan da recente aventura que rematou precisamente alí onde se atopan agora.

			—Eu flipei cando emerxeu das augas esa lamprea xigante co Paumao de a cabalo —recorda FORNEL4.

			—Siiiiiii!!! —exclama FORX4N.

			—Mais por sorte o rescate de Rosalía tivo un final feliz —di FORNEL4.

			—Menos mal! —asente o forzudo da brigada.

			Dentro da furgoneta FORM4IL besbella algo.

			—Ui, ui, ui! —escápaselle entre dentes.

			—Que pasou? —interésase FORMOS4.

			—Dáme un momento, vou facer unha comprobación —di o informático.

			Os seus dedos móvense polo teclado a unha velocidade inusitada.

			Pasan uns segundos. Fóra, FORX4N e FORNEL4 tamén están calados, degustando o té de alecrín.

			—Xa o teño! —fala por fin FORM4IL—. Creo que imos ter visita. O sensor de movemento detectou algo que... Espera a ver se amplifico o sinal... Vou axustar o medidor de ondas... Non sei por que pero dáme algúns erros ás veces... Non furrula moi ben... Estou comprobando que non sexa alguén interferindo a nosa frecuencia... Coincidencia gamma... Tres decibelios e setenta...

			FORMOS4 agarda con curiosidade.

			Alleos a isto, FORX4N e FORMOS4 rematan o té.

			—Que é iso?!!! —berra de repente o forzudo—. Pareceume ver unha luz aproximándose!

			—Localizado! —anúncialle FORM4IL a FORMOS4—. Alguén avanza cara a nós.

			FORX4N e FORNEL4 entran na furgoneta para poñer ao corrente do seu descubrimento o informático e mais a xefa da brigada.

			—Si, xa sabemos que pasa algo aí fóra —di FORMOS4 ao velos.

			—Volvemos á acción? —pregunta FORNEL4 cun certo nerviosismo—. Ti dirás o que hai que facer, xefa! —mira a FORMOS4 con ollos decididos.

			—O primeiro, cabeciña fría —cálmaa a xefa da brigada—. Non hai que precipitarse, xa sabes que...

			—Quen sexa está preto —atállaa FORM4IL.

			—Algún dato máis? —fala FORMOS4—. Vén para aquí un individuo, dez, cen? Necesito información...

			—Non o teño claro —sincérase o informático—. O repetidor de frecuencia parece estragado.

			—Pois non se fale máis! —di con resolución FORX4N.

			E sae ás carreiras da furgoneta.

			—Este FORX4N!!! —alporízase FORNEL4—. Non ten remedio!

			FORNEL4 fai intención de ir tras o forzudo.

			—Déixao ir! —retena FORMOS4—. Abonda cun inconsciente!

			O forzudo da brigada pérdese na escuridade avanzando con premura cara á luz que, nese instante, está a un cento de metros da furgoneta das FORMIG4S.

			—Ogallá que este arroutado non meta a zoca —di FORMOS4.

			—Quen se aproximaba acaba de deterse —comenta FORM4IL, sempre atento á pantalla.

			—FORX4N, óesme? —fala FORNEL4 co forzudo usando o sistema de comunicación das antenas.

			As FORMIG4S, grazas a un dispositivo especial que levan instalado dentro das antenas, poden comunicarse entre elas aínda que estean a centos de quilómetros de distancia.

			—Non vos preocupedes —responde ao instante FORX4N—. Nun minuto estou aí convosco. Vou cunha pastora. Ide preparando máis té de alecrín. 

			FORNEL4, FORMOS4 e FORM4IL abren os ollos coma pratos.

			3. O ESPÍRITO DO ENTROIDO 

			A pastora da Pobra do Brollón e FORX4N, saen da escuridade e chegan á furgoneta. FORNEL4, FORMOS4 e FORM4IL agardan a carón da entrada do vehículo.

			—Por fin dei convosco! —dilles a pastora ao velos—. As famosas FORMIG4S! Cheguei en bus a Padrón e vin camiñando ata aquí. Fun preguntar á Policía Local e un dos axentes díxome que lle parecera vervos por este sitio. Lin na prensa que acababades de conseguir rescatar a Rosalía de Castro... Necesitaba dar convosco... Menos mal.

			—Eu son FORMOS4 —preséntase a xefa da brigada—. Que te trae por aquí? Nótote inquieta...

			—Tedes listo o té de alecrín? —intervén FORX4N mirando para os seus compañeiros—. E tamén podemos ofrecerche unhas pastas moi ricas —diríxese á pastora—. Prepareinas eu mesmo cunha receita da casa a base de fariña milla, leite de pulgón e un ingrediente secreto —o forzudo ri de maneira pícara.

			—Si, virame ben tomar algo quentiño e algo de comida. Devezo polos doces. Sonvos unha larpeira —recoñece a pastora—. Levo preocupada desde onte e chegar ata aquí en transporte público custoume un mundo, a verdade é que necesito recuperar algo de forzas antes de contarvos por que vin onda vós.

			—De acordo! —asente FORMOS4—. Pero será mellor que entremos no noso cuartel xeral —convida a pastora a pasar ao interior da furgoneta.

			—De que vai disfrazada? —besbéllalle ao oído FORNEL4 a FORM4IL—. Parece unha osa...

			—Tes razón, vou de osa —di a pastora.

			FORNEL4 pon cara de glups!

			—Perdón se te incomodei co meu comentario —descúlpase.

			—Non, para nada —sorrí a pastora—. É fácil de explicar. Este é un disfrace de ENTROIDO propio da miña zona. Son a Osa de Salcedo, unha parroquia da Pobra do Brollón. Ademais destas peles con que vou vestida, poño tamén esta máscara. Cando empeza a festa do ENTROIDO saio a perseguir a xente e bótolle borralla... Chegou o ENTROIDO e por iso vou disfrazada —a pastora fai unha breve pausa antes de seguir—. O que non ten ningunha explicación é o que presenciei onte pola noite cos meus propios ollos na Cova das Choias.

			Os FORMIG4S e mais a pastora acomódanse no interior da furgoneta.

			—Somos todo oídos! —di FORMOS4—. Vai ao gran!

			—Un exército de personaxes do ENTROIDO púxose en marcha —solta sen máis a pastora—. Estou moi preocupada.

			—Vaia, vaia —besbella FORM4IL contendo a súa sorpresa.

			Daquela, entre grolo e grolo de té de alecrín e petiscadas das pastas preparadas por FORX4N, a pastora explica con todo luxo de detalles o que viviu dentro da Cova das Choias.

			—Si, si, xa sei que é difícil de crer —afirma cando remata—. E ese personaxe tan raro que parecía o director daquela sinistra orquestra, nun momento dado referiuse a vós: «Imos acabar dunha

